khistorydata/jeongjo-sjw-relations huggingface dataset:
정조 0년
右承旨李義翊。右副承旨金鍾秀聯名上疏。伏以亂逆。何代無之。而豈有若今番諸逆之內外締結。後先唱和。顯售剪除羽翼之謀。暗圖飜覆義理之計。必欲危逼儲君。顚隮宗國而後已者哉。噫嘻痛矣。麟謙實爲之魁。而爲其倀鬼。先試手勢者。賊雲是已。綸音一下。逆節畢露。昭如日星。布人耳目。而若其細櫛奸謀。畢鉤凶徒之道。惟賊雲。尙在地上。此所以千里發捕者也。及夫帳殿親訊之時。以五條下問。一曰。上書中溫室樹事也。二曰。寧得罪於儲君。不敢違其指使者。專於僥倖之心也。三曰。先爲上書。向後飜覆之計也。四曰。符同逆類。做出奇奇怪怪之訛言也。五曰。設使宮官傳言。而重臣陳疏。此是宗社莫大之義理。則汝何敢肆然謄之於章奏。以爲戕害宮官。危動國本之地也。渠乃箇箇承款。如合符契。至敢曰。此豈宮官與重臣相議爲之之事乎。此所以矣身之引溫室樹者也。於是乎凶謀之素蓄。賊窟之餘蘊。悉彰於天日之下。在庭諸臣。孰不沫血崩心。而所幸者。前後情節。掀露無餘。今次結案。一出朝紙。則內自百僚。外至八域。庶幾益知其所不知。益聞其所不聞。天彝大明。輿情快洩矣。卽見庭鞫結案。只以溫室樹承望指使等說。泛然取服。而許多吐實之語。多不載錄。至若上書後飜覆一款。凶徒之所以爲千古所無之惡逆者。專在於此。假令罪人。抵賴不服。極意盤詰。期於取服。鞫體當然。況親問之下。明白承款。推案文書。旣已昭載。參鞫諸臣。無不共聞。而畢竟結案。草率至此。使此等窮凶極惡之逆。只歸於犯上誅身之科。此不但鞫體之全不成樣。其爲國家失刑之歎。庸有極哉。臣等俱以參鞫之該房。事當登時爭論。而或因暫時之代察。或値入侍於廬次。未及覺察矇然捧入。雖係微細節目間事。失職僨事。尙有其罪。況此莫重鞫獄。關係最緊處。不旣緣臣等誤了。此其罪。雖萬死而有餘矣。玆不得不相率陳章。徑出禁門。伏乞聖上。亟命有司。勘臣等重律。以爲按獄不審者之戒焉。臣等無任悚恐祈懇之至。答曰。省疏具悉。昨夜爾等之未及致察。事勢固然。於爾等何辭之有哉。爾等勿辭察職。
정조 0년
大司憲李世澤疏曰。伏以昊天降割。大行大王。奄棄臣民。深山窮谷。莫不奔走號慟。如喪考妣。日月迅駛。因山已迫。仰惟我殿下。聖孝出天。哀慕罔極。嚴廬㷀恤。任情過制。不瑕有傷損之節耶。愛戴群情。擧切焦慮憂遑之至。嚮者凶逆之變。實是往牒之所未有。醞釀旣久。綢繆甚祕。禍變之機。懍然危逼。雖幸賴神明默佑。凶計莫售。奉讀綸音辭旨。進想當時事機。自不覺體慄而淚逬也。聖斷赫然。處分嚴正。舊逆新慝。先後伏法。醜黨凶孼。次第鋤治。庶可以少洩神人之憤。而世變無窮。憂虞未已。此豈非今日上下之所當戒懼而深毖者哉。仍念臣資性庸騃。學識淺陋。本不合於淸朝器使之末。而特以家世餘蔭之故。謬蒙先朝剪拂之私。前後踐歷。罔非踰分。而至於臺閣言議之職。尤萬不近似。蓋嘗屢遭冒叨。輒致僨誤。先大王末年。亦已俯燭其脚色伎倆。決不甚爲管蒯之用。薄勘譴削。放歸田里。臣於是戴罪銜恩。還尋本分。逬跡荒遐。不敢更有當世之念者。已五年于玆矣。及遭天崩之慟。亦無路趨赴攀擗。只得與外官諸臣。受衰縣庭。西望號隕。晩始奔哭。重蹠脩門。追遺弓而已邈。仰黼座而維新。區區微誠。悲喜交竝。有不能自抑者。旣又猥承西樞除旨。繼之摠府兼銜。爲參衛侍。黽勉叨膺矣。誠不意都憲寵授之命。乃在廞仗習儀之時。義重副急。勢難逡巡。冒沒廉愧。章皇出肅。而幾年廢退之餘。遽叨匪據之任。蹤跡孤臲。陋拙著露。班行之間。顔面牴牾。進退之際。坐立莫省。諒此憒憒。雖在微官閒職。尙不可一日僥冒。矧此風憲之長。曾是遠戾之地。因仍蹲叨。固非私義之所敢出。玆不得不據實自劾。冀蒙鐫斥之恩。伏乞聖慈。特垂諒察。亟賜遞罷以重名器。以安私分焉。臣於祈免之章。豈容贅及他語。而適於目下。竊有所憂歎者。略此附陳焉。安兼濟之媚附厚賊。作爲家臣。其姦慝陰狡之狀。實爲國人之所共駭憤者。當此鋤治醜黨之日。固當依法拿處。究覈情節。而徑爲定配。有失王章。臣謂不可不亟令王府。拿鞫嚴問。明施當律也。趙曮犯贓之數。不啻倍簁於洪述海元義孫等所犯。渠亦無辭自明。則其在嚴贓律之道。決不可酌處而止。臣謂亦宜依律處斷也。申晦之負犯罪狀。已悉於合辭之啓。而未及勘處。徑致物故。王章莫伸。輿憤未洩。臣謂追施加律。斷不可已也。臣無任激切云云。答曰。省疏具悉。安兼濟。不必更問。而趙曮。旣有連啓。卿何架疊。申晦。與逆有間。何用追律。卿其勿辭察職。
정조 0년
副護軍申應顯疏曰。伏以日月迅駛。大行大王廞衛將啓。中外臣庶。摧隕益新。而伏想我殿下攀擗之痛。何以堪抑。臣不勝悲慕憂慮之至。仍伏念臣於病伏涔涔之中。得伏見副司直金相翊兩度自鳴之疏。盛氣張皇。恣意反詈。自處以粹然無暇。斥臣以陰慘虛罔。噫。何其言之無嚴無倫之若是也。是必欲使臣索言。盡發其罪惡而快於心也。臣豈可一任其無忌憚。而不一言以明之乎。蓋其初疏以爲。知麟漢之癡濫不吉。而一再參尋。竝絶問訊。嗚呼。謂天可欺。天其可終欺乎。其參尋之踈數。問訊之有無。臣不欲强詰。而跡其行事。宛一心印。考其言議。無異護法。何以言之。麟漢之所欲爲相而危亂宗國者。卽趾海也。而相翊與趾海。爲姓不同兄弟。麟漢之所與爲謀而排布綢繆者。養厚也。而相翊與養厚。莫逆之死友。世言藉藉。以相翊。爲桂洞之主壁。而以趾海爲配座。養厚爲門鑰。凡有銓官之出於渠黨者。則深夜秉燭。會於渠家。爛漫相議。走稟麟賊。以此觀之。雖終身不參尋。十年不問訊。其聲勢之相倚。腸肚之相連。不待言而可知也。至於再疏。又露出臣所不言之洪鳳漢。以爲倒戈自脫之計。而以臣觀之。其欲巧反拙。首實無餘之狀。誠不覺絶倒也。旣曰始示慇懃之意。終有延譽之言。則臣只見其自初至終。一味相親。而未知其相踈相貳。果在何時也。夫踈慢虛澹。乃是讚人之好題目。可憎無味。亦是切親間善戲謔。則以此把作見斥之證。不亦齟齬可笑之甚者乎。至若厚賊云云。尤不成說。渠雖自以爲不與厚賊相關。而養厚者。出沒中間。以厚謙之言。傳於渠。以渠之言。傳於厚謙。爛漫其迹。昭不可掩。而卽以渠疏言之。今日行一善事。明日行一善事之言。可見其推引奬詡。無不至。夫厚謙母子之惡。通天極地。固非一朝一夕之故。則其所云宋贊善一事之擔當彌綸。何足爲可尙之端乎。渠若眞箇落落。則養厚必不復來。來必不復言矣。旣去復來。使之來之者。渠也。來必言之。其使之言之者。渠也。其所落落。人孰信之。噫嘻。渠亦大家世族耳。況戚聯宮掖之後。持身尤爲謹約。而外藉諸洪之權。內挾穉兒之勢。假㧌中立之名。陰作右袒之黨。嘯聚不逞。成一逋藪。密密交通。暗暗煽動。譸張闔闢。莫測端倪。有識竊憂。厥惟久矣。及至今番逆獄之出。而眞贓綻露。情跡昭著。渠之父子名字。迭出於帳殿親訊。賊囚納招之時。雖聖度包容。不加桁楊。渠於其時。入侍前席。親聞獄情。能復有對君父之顔面乎。臣與相翊。本無恩怨。而惟其嫉惡之心。根於秉彝。比肩周旋。竊所深恥。懲討不誠。亦所絶憤。故只擧微罪。略略論斥。則在渠道理。固當縮伏訟愆之不暇。而顧乃懷忿發怒。不待臣之避嫌。悍然呈疏者。已是前古未有之事。而一疏再疏。噴薄咆哮。必欲角勝公議者。誠可危怖。而亦可寒心也。其疏每引魚錫齡而爲言。錫齡。卽臣外從弟也。其往年所論。不過貪汚三通事。則與臣今者所論。事件各異。指意逈別。有何相表裏之事耶。相翊之罪惡如此。而臣以錫齡之曾所劾。爲嫌而不敢論。則寧有是理。誠不滿一笑矣。臣之待罪臺職也。恨不能極言痛斥。而反遭此無限詆辱。臣之疲劣。圖自愧訟。而顧今一初淸明之時。凶邪之徒。幾盡屛祛。而如相翊之巨慝者。尙逭當律。乃敢肆氣如是。世道之憂。寧有窮旣。玆敢悉暴於嚴廬之下。惟殿下垂察焉。臣無任云云。答曰。省疏具悉。金相翊。事自有公議。何必煩諭乎。
정조 0년
丙申七月二十三日辰時。上御廬次。諸承旨入侍時。都承旨洪國榮。右承旨李義翊。左副承旨鄭民始。右副承旨金鍾秀。同副承旨兪彦鎬。假注書徐龍輔。記注官金鳳顯。記事官朴祐源以次進伏訖。上曰。請對。何事。國榮等曰。今見翔雲結案。則向後事一款。全然不入。其在明義理嚴懲討之道。壞損極矣。臣等不勝驚駭。敢此請對矣。上曰。昨日結案。容易捧之。故予甚異之。今聞所奏。此何言也。惟彼翔雲。何等巨逆。而乃於結案之際。如是踈漏耶。國榮等曰。向後事一款。最是緊關大案。而及其結案之際。全然不入。烏在其設鞫之本意乎。上曰。騎馬一匹立之。宣傳官一員入侍。賤臣承命而出。與宣傳官李尙訥進伏。上曰。宣傳官。以走馬馳往罪人行刑所。姑勿行刑事。急速分付於判義禁。尙律承命退出。上曰。昨日以犯上不道。捧遲晩。故予甚訝惑。果致如是踈漏而然也。國榮曰。獄體之壞了。已無可言矣。命鍾秀讀推案。上曰。昨日文案。全不成說。以溫室樹一句語觀之。非予之所問於罪人之辭意也。鍾秀曰。然矣。與昨日問目之辭意。多有未暢處矣。上曰。宣傳官入來與否。知入。賤臣承命而出。還奏曰。宣傳官纔到西小門外。逢見罪人行刑單子之入來。仍爲回來云矣。上曰。今則已無可言之端。將何以則爲好耶。諸承宣。思所以吾處之道焉。國榮等曰。事已至此。不勝憤恨矣。命退。諸臣以次退出。
정조 0년
丙申七月二十三日午時。上詣殯殿。行晝茶禮入侍時。同副承旨兪彦鎬。假注書柳孟養。記注官金鳳顯。記事官朴祐源以次侍立訖。上具衰服。詣中排設廳。視膳行禮。儀註上同。禮訖。上還廬。次諸臣遂退出。
정조 0년
丙申七月二十三日申時。上御廬次。藥房副提調持湯劑入侍時。副提調洪國榮。假注書柳孟養。記注官金鳳顯。記事官朴祐源。醫官慶絢以次進伏訖。絢奉湯劑進前。上進御。國榮曰。向來首醫方泰輿事。旣出於無情。且渠輩無是深責。合有收敍之道矣。上命書傳敎曰。聞副提調所奏。予意亦然。首醫方泰輿。特爲給牒敍用。上曰。右承旨李義翊。右副承旨金鍾秀。旣承批旨。竝卽牌招察任。出傳敎上曰。禮曹判書參判許遞。其代擇差。出傳敎上曰。昌德宮薑田林木。不無其人之弊。此後依前以燈燭房燒木全減事。定式施行。出傳敎上曰。諸問郞退去。明日入侍。出傳敎命退。諸臣以次出。
정조 0년
丙申七月二十三日酉時。上詣殯殿。行夕奠入侍時。左承旨李在簡。假注書柳孟養。記注官金鳳顯。記事官朴祐源以次侍立訖。上具衰服。詣中排設廳。視膳行禮。儀註上同。禮訖。上還廬次。諸臣遂退出。
정조 0년
都承旨洪國榮藥院直。左承旨李在簡坐直。右承旨李義翊坐。左副承旨鄭民始坐。右副承旨金鍾秀坐。同副承旨兪彦鎬坐直。假注書二員未差。假注書柳孟養藥院直徐龍輔仕直。事變假注書尹致性仕。
정조 0년
洪國榮啓曰。右承旨李義翊。右副承旨金鍾秀。俱以病不仕進。卽爲牌招。何如。傳曰。允。
정조 0년
金鍾秀啓曰。左議政金尙喆。右議政鄭存謙。依下敎來待矣。又啓曰。戶曹判書鄭弘淳。依下敎來待矣。
정조 0년
傳于鄭民始曰。戶房承旨與戶判都監都廳入侍。
정조 0년
李在簡啓曰。卽者議政府錄事來言。領議政金陽澤。以爲踪地轉益惶蹙。雖伏承勿胥之敎。終不敢晏然。仍爲泥首金吾。恭俟重勘云。仍納命召。何以爲之。敢稟。傳曰。勿待命。命召傳授。
정조 0년
傳于洪國榮曰。各都監書啓。下玄宮日。卽爲修入事。分付。
정조 0년
有政。吏批。判書李重祜進。參判徐浩修進。參議宋德相在外。以鄭昌期爲刑曹佐郞。鄭弘淳爲判義禁。李𡊠爲同義禁。李徽之爲禮曹判書。鄭履煥爲奉常提調。金熙爲仁川府使。李徽中爲同義禁。德川郡守單金相翊。校檢單申大秊。
정조 0년
兵批。判書具善復進。參判鄭好仁病。參議柳薰入直進。參知洪秉纘病。以金彦之爲忠翊將。李敬懋爲訓鍊都正。趙鳳逵崔範重爲訓鍊主簿。金履正爲文兼。李蒙彬爲武兼。副司直李宜哲。宣傳官尹相爀。武兼李近冑相換。
정조 0년
金鍾秀。以兵曹言啓曰。今七月二十六日動駕時。本曹郞廳侍衛各差備員。而正郞鄭儒。佐郞金奎祥。山陵都監郞廳出去。佐郞李馨德。靈轝侍衛進去。一員未差。無以推移分排。未差之代。令該曹卽爲口傳差出。以爲進參之地。何如。傳曰。騎郞鄭儒金奎祥改差。與未差之代。口傳差出。
정조 0년
吏曹口傳政事。以吳鼎源爲兵曹佐郞。曺遠振沈基泰爲兵曹正郞。
정조 0년
吏批。再政。以宋翼洙爲繕工監副正。尹欽烈爲尙衣別提。
정조 0년
兵批。再政。以趙升鉉爲武兼。李漢籌爲部將。副護軍方泰輿。副司直鄭一祥沈頤之。
정조 0년
吏曹口傳政事。吏曹參判徐浩修仍任事。承傳。
정조 0년
傳于洪國榮曰。副提調。持加減心腎湯。入侍。
정조 0년
以左參贊蔡濟恭。牌不進推考傳旨。傳于李在簡曰。身帶敦匠之任。俄者下敎。不啻丁寧。則分義道理。敢若此。推考。更卽牌招。
정조 0년
金鍾秀啓曰。通符馬牌。自本院燒火事。前已筵稟。取考前例。則發靷前二日燒火矣。通符合一百四十七部。馬牌合二十八部。問安牌合十八部。大將牌合二部。今方自本院燒火之意。敢啓。傳曰。知道。
정조 0년
李在簡。以弘文館言啓曰。本館上番闕直。事甚未安。校理趙尙鎭。卽爲牌招。修撰金觀柱。自鄕上來。一體牌招。以爲推移入直之地。何如。傳曰。允。又啓曰。上番闕直。事甚未安。副校理李儒慶。卽爲牌招入直。何如。傳曰。允。
정조 0년
以弘文館副校理李儒慶。牌不進罷職傳旨。傳于兪彦鎬曰。只推。
정조 0년
李在簡。以內醫院官員。以都提調提調意啓曰。首醫方泰輿給牒敍用事。命下矣。令該曹口傳付軍職。冠帶常仕。何如。傳曰。允。
정조 0년
傳于洪國榮曰。禮房承旨。與禮兵判入侍。
정조 0년
傳于洪國榮曰。入侍命下已久。尙不入來。未得聞知而然乎。今已夜深。其令明日入侍。
정조 0년
李在簡。以國葬都監郞廳。以摠護使意啓曰。因山時。堂上不可不備。行司直蔡濟恭。旣已敍用。本都監堂上。還爲差下。使之察任。何如。傳曰。允。
정조 0년
李在簡。以吏曹言啓曰。承文院校檢金恒光呈狀內。身病甚重。勢難察任。今姑改差。何如。傳曰。允。
정조 0년
兪彦鎬。以弘文館言啓曰。本館二番闕直。事甚未安。校理趙尙鎭。疏批已下。卽爲牌招。以爲入直之地。何如。傳曰。允。
정조 0년
李義翊。以兵曹言啓曰。訓鍊院判官鄭忠良。素抱痰癖之疾。近尤添劇。時月之內。萬無供職之望。呈狀乞遞。實病旣如是。則不可等待其差復。改差。何如。傳曰。允。
정조 0년
又啓曰。卽接東所衛將牒報。則所屬字內興元門北邊宮壇五間許。因雨頹落云。依例令紫門監。爲先把子圍排。急速修築。而北二營入直御營軍二十名除出。限修築間。各別守直之意。敢啓。傳曰。知道。
정조 0년
大司諫金普淳。執義李一曾。司諫李顯永。掌令高益擎尹在醇。獻納沈豐之。正言姜啓曰。臣等以參鞫臺臣。愚迷昏劣。至使凶賊之結案。一任委官之草率了當。窮凶情節。旣不得昭布於中外。畢竟擬律。亦不過誅身而止。而臣等忝在執法之列。不能爭論。臣等之罪。臣等固自知之。初旣引避。繼又陳箚。申控自劾之忱。冀被當勘之律。及奉批旨。以均有所失爲敎。臣等溺職之罪。聖明亦已俯爥。而威罰不加。職名自如。在臣等自處之道。尤何敢一刻冒據於臺次乎。請命斥臣等之職。答曰。勿辭。亦勿退待。
정조 0년
行判中樞府事李溵箚曰。伏以臣。昨隨諸大臣之後。入參帳殿。目見雲賊之窮凶極惡。乃前古所無之大逆也。情節畢露。雖伏典刑。而罪止誅身。未足以快洩神人之憤。迺者以推案之有欠別白。飭敎荐下。實不勝其萬萬震懍。至於承宣之疏。臣雖未得見其原本。而時任三相。旣皆陳箚請譴。則臣亦備數於參鞫之列。凡有咎責。理難獨逭。顧安可晏然而已乎。玆敢略控短箚。仰請威罰。伏乞亟命重勘。以安微分焉。臣治上此箚。見格門限。又伏聞有三相胥命之擧。雖以聖上包容之度。至有原任區別之敎。而顧其罪則臣無異焉。席藁私次。益增隕越。取進止。答曰。省箚具悉卿懇。委官之失。時任當之。時任之辭。原任繼之。豈非過當之甚者乎。卿其安心勿辭焉。仍傳曰。此批答。史官傳諭於李判府事。
정조 0년
右承旨李義翊。右副承旨金鍾秀聯名疏曰。伏以臣等罪在失職。陳章徑出。聖批開釋。惶感靡措。而情地難安。洊違召命。跡涉慢蹇。悚息俟譴。例勘終靳。飭敎屢降。畢竟雖不得黽勉承膺。而大臣箚語。終有所不勝驚恐者。臣等前疏本意。不過痛逆節之未彰。懼鞫體之或虧。竊附自劾之義而已。何大臣督過之至此也。噫。賊情之盡輸不盡輸。人見各異。臣不欲索言。而至於參準文案一句語。此何謂也。承旨參鞫。只爲捧入推案而已。參準文案。則有司存。臣等雖疲軟。寧有替行之理。而乃以坐次稍近。有時傍見之故。直以參準斷之。不亦異乎。雖然。苟使臣等。早能覽察於捧入之前。則豈至有自引之擧乎。臣等旣自引。則大臣亦只當自引而已。惜乎。其不念及于此。不橫加題目。必欲困滯。是豈所望於老成之大臣也哉。玆敢隨牌詣闕。略暴微懇。伏乞聖明。亟命遞罷臣等職名。使公私兩幸焉。臣無任云云。答曰。省疏具悉。承旨之職。出納命令。爲王喉舌。而至若參準有司之簿書。不但各有司存。承旨設欲替當。奈此聰明之不暇及何。雖然。昨日爾等之陳章徑出。亦附自引之義。則爾等處義。是且是矣。大臣箚語。亦不過老大臣不能商量之致。爾等勿辭。卽爲入來察職。
정조 0년
戶曹參判金華鎭疏曰。伏以逝序不留。因山奄迫。以殿下出天之誠孝。攀慕皇皇。益復何堪。噫嘻。痛矣。亂臣賊子。從古何限。而豈有如今番麟厚諸賊者哉。王章久稽。輿憤轉激。而迺者乾斷廓揮。天討克行。綸音昭揭。義理大明。擧國群情。曷勝欣欣。仍伏念臣之忽地所遭。直一橫逆。而其所極口醜辱。遣辭危迫。有若疑怒臣。怨惡臣者。必欲汚衊臣湛滅臣後已。苟非我殿下。天地於臣。日月於臣。其何以拔臣於坑坎之中。置臣於袵席之上也。臣身伏荒郊。心懸北闕。感極而悲。自不覺淸淚之被面。噫。言者所以聲罪臣者。一則曰首褒鄭錫達也。一則私給千包穀也。彼雖急於搆臣。何言妄也。凡道臣之賑畢修啓也。苟有守宰之合請賞典者。則別單抄啓。措辭論列。例也。臣之年前賑狀中。直曰守令之辦穀補賑。自是職分內事。且與通一道大賑有異。抄啓一款。不爲擧論云爾。則初無別單之抄啓。安有褒賞之可言。旣無褒賞之可言。又安有首次之可論乎。狀本具在。可按而知。言者所云首褒二字。誠莫曉其何所見而何所指也。至於錫達。初命準職。而以其方帶準職之故。終至有一體加資之特敎。此豈臣所敢始料者哉。若夫各邑自備之穀物。多而至千石。少而至數十石。逐邑列錄。未或遺漏者。竝與朝家所區劃。摠計分賑都數而然也。此乃各道賑狀應行之例規。臣何當有意於其間哉。有罪無罪。天鑑在上。臣不敢費辭自明。而所謂臨歸時私給云云。尤不滿一哂。臣於錫達。初不識其何狀。始得接面於知州之後。而千包穀物之給與不給。有可以一言立辨者。嶺藩支用。全是列邑之穀物耳。某穀某石。自有營門之關劃。隨用隨報。又有該邑之會減。營關邑牒。月日具載。斗粟升穀。文跡昭然。則況此千包穀與受之際。旣非暗地潛輸。耳目可祕之物。臣之遞職。不過數載。往復之文簿。必當自在。主掌之監色。亦應生存。一經按問。虛實可覈。在聖朝綜核之政。亦豈容仍因掩覆。置人黮闇之科哉。乞卽快賜處分。行査本道。如有一包半包。髣髴言者之言。則下臣司敗。以法重繩焉。至若選職通擬之說。足令人掩耳而走。彼欲白地擠陷。作此不干之讆言。而世自有一種公案。臣雖疲劣。豈與之呶呶較挈。以犯無辨之戒也哉。獨臣之點檢平生。冤憤欲死者。臣本庸愚。百不猶人。而釋褐以後。偏蒙祿孤之聖恩。拂拭推遷。躐致卿列。然十有餘年矣。戒在冥升。懼深過福。名塗進取。意想不到。僻巷深居。交遊絶罕。不惟踈迂之性。自量已審。抑亦謹拙之規。家傳有素。而今焉身名玷汚。忝辱所生。拊心自悼。無面可顯。區區自靖之義。唯有鏟跡朝端。息影田間。避遠駭機。歌詠聖澤。以少效黥劓之補而已。便訣明時。昔人所悲。而命之窮矣。謂之何哉。顧今廞衛將啓。聖慕冞新。此豈臣子瀆撓之時。而一向泯默。義所不敢。情窮勢阨。不得不仰首哀號。伏乞聖慈。察臣悲苦之情。憐臣危臲之蹤。削臣之職。勘臣之罪。仍命選部。勿復擧擬。以快言者之心。以卒生成之澤。不勝大願。臣無任云云。答曰。省疏具悉。本事旣已洞燭。卿勿過辭。察任。
정조 0년
副修撰尹行修箚曰。伏以翔雲窮凶極惡之罪。可勝誅哉。麟謙兩賊。實爲巨魁。而承其指使者。雲賊也。恒簡諸凶。卽是窩主。而暗相和應者。雲賊也。凶謀逆節。非不畢露。而雲賊一疏。乃其嚆矢。王章久稽。輿憤擧切。何幸千里發捕。帳殿親訊。庶幾根因盡究。窩窟快破。而及見庭鞫結案。則律止誅身。草率了當。鞫獄嚴祕。未得其詳。心甚憤惋。繼以訝惑。晩始得見兩承宣自引之疏。則五條承款。情節畢輸。至於上書後飜覆一款。是何等肯䋜。是何等關係。而渠旣明白遲晩。推案亦已昭載。而畢竟闊略。乃至於此。遂使昭布八方。傳示今後之結案。未免爲草草不成樣之歸。噫嘻。痛矣。前後群凶之精神骨子。全在於此賊。而末梢斷律之不過犯上者。已是失刑之大者。而莫重遲晩之逆招。沒而不錄於結案者。求之今古。寧有是哉。惟彼按獄之首相。獨不念鞫體之嚴重。而乃有此錯了耶。臣謂雲賊。快施大逆之律。主獄委官。亟加重勘。斷不可已也。取進止。答曰。省箚具悉。從古逆獄之所以難治者。以其逆豎之扺賴不服。末由輸情而然也。至若賊雲。曾前渠之情節。呈露於凶徒當劾之時。故帳殿親問。無辭發明。五條問目。明白直招。豈是泛然看過。草率了當之逆案乎。至於投呈凶書。密圖向後飜覆之計。則所謂飜覆。略諭於日前綸音。予不忍索言。此豈非今日北面之臣。所欲不共一天者乎。及夫結案之出。不但五條之案。全不載錄。以至窮凶極惡之議。闕却不書。致使在朝在野之見朝紙者。知雲之惡似止於此。此所以慨然於委官者也。雖然。夜深氣疲之時。無怪乎老大臣之有所遺漏也。至於擬律同席之僚相。參坐之禁堂。亦有說難。則委官之漫漶爲辭。亦不過老病之致也。所請不允焉。
정조 0년
大司諫金普淳。執義李一曾。司諫李顯永。掌令高益擎尹在醇。獻納沈豐之。正言姜等箚曰。伏以臣等。以參鞫臺臣。自訟其不職之失。相率來避。恭竢處分。及承批旨。至下勿退待之敎。臣等惶隕踧踖。益不知措躬之所也。鞫獄之必備臺臣。法意甚重。若一有不審者。則輒隨以料正。今番獄案之草草。至於此極。而臣等曚不覺察。一任其踈略。臺閣參鞫之意。顧安在哉。臣等於此。罪固難逭。聖度雖加包容。邦憲不宜曲貸。惟願速被威罰。以安私分焉。噫。翔雲。誠萬古大逆也。以麟謙作爲窩主。潛發嚆矢。先試手勢者。卽妖雲也。陰凶一書暗逞胸臆。剪除羽翼。只出危逼之謀。危逼聖躬。實爲傾覆宗社之圖。嘻噫。痛矣。溫室樹三字。卽是醞釀禍機之本。而究其心。則以其僥倖之望。寧得罪於儲君。不敢違其指使者之意也。而向後飜覆之計。十手難掩。又況符同凶徒。做出無根不道之說。必欲沮戲國家莫大之義理。凶鋒毒蟄。先及於宮宦。惟此五條。實爲窮天極地之罪惡。而已是一國之所共知。及夫親問之下。箇箇直招。如合符契。窮凶情節。綻露無餘。可使輿儓婦孺。亦不知其爲萬古大逆矣。乃者結案一出。五條斷案。初不明白備載。泛以溫室樹指使等語。草率了當。未施當律。只誅其身。不但獄案之不成體段。國之失刑。豈有大於此者乎。蓋按獄之責。全在委官。而其所踈忽。若是之甚。臣等謂伊日委官。領議政金陽澤。施以譴罷之典。金吾諸堂。一竝譴罷。斷不可已也。取進止。答曰。省箚具悉。委官之不能。非以不能於討逆。卽是老大不能之致。所請不允。獄官擬律時。果有三條律持難於大臣。則何必爲咎。雖然。請罪不過罷職。不卽爭執。難免其責。諸禁堂事。依施。俾伸廉隅。爾等。執法之臣也。禁堂按法之官也。按之者。猶可裁酌。執之者。豈不爭論。均有所失。而不可以此輕遞言官。爾等勿辭察職。
정조 0년
校理趙尙鎭疏曰。伏以臣於昨日。自引失職之罪。徑犯擅離之科。原疏未徹。罰止例推。自訟之餘。惶隕冞切。且念鞫體。憤懣交中。通宵不寐。耿耿靡已。乃者番次苟艱。天牌儼臨。顧今啓欑隔日。百僚哀號。揆以義分。固當趨膺不暇。而私心恧慼。有難冒進。玆敢隨牌來詣。略暴微懇。伏乞亟降威罰。以警具僚焉。仍伏念翔賊窮凶極惡之罪。不待就捕。國人已知。及當帳殿親訊。五案盤問之下。旣皆自服。狡惡益彰。情節畢露。其受嗾兩賊。謀危宗國。斁義滅倫之凶。極地窮天之惡。實是從古亂逆之所未有也。況渠凶書中。曰黨曰戚曰譛等說。用意陰慘。遣說凶險。先試手勢。作爲倀鬼。而其所以漫漶麟漢之逆。右袒厚謙之凶。隱然歸重臣於惎譖之科者。包得於三字之中。渠旣一一承款。參鞫諸臣所共聞。而所齊憤者也。至若今番凶徒之設計逞凶。排布和應者。全在於凶書投進後飜覆一款。此是獄情之關捩。逆節之肯䋜。而旣已昭載於推案。將以傳示於來後。則庭鞫結案中。所當以五條罪目。三字凶言及飜覆一款之所明白遲晩者。詳細載錄。而今此結案之捧。只奉皮膜。全沒要領。使無前凶逆。律止誅身。王法未得快伸。輿情轉益駭惋。臣竊不勝其憤慨也。治逆而如是太踈。按獄而如是失實。將此草率之結案。謄諸朝紙。頒示八方。烏在其正倫彝嚴懲討之義哉。臣謂翔賊大逆之律。宜卽快施。而主獄之委官。不可不重勘也。臣無任屛營祈懇之至。答曰。省疏具悉。委官之按獄失實。此不過衰病之致。非曰是也。予所以不罪委官者。亦以此也。爾其勿辭察職。
정조 0년
丙申七月二十四日兼春秋張顯慶。
정조 0년
義禁府啓目。禁府都事崔宗斗。鞫囚推案。多有無着名之招辭。因傳敎拿問。刑推得情。何如。啓。傳曰。附過放送爲良如敎。
정조 0년
義禁府啓目。前郡守徐有祜。悍僕作挐。無異宮奴。身爲家長。非理好訟。因傳敎拿處。刑推得情。何如。啓。傳曰。訟理自有體段。買土亦有先後。焉敢游辭納供是旀。況旀頃年秋官。旣已決折。至有官庭焚書之擧是如可。刑判今又明査回啓。是則。復事粧撰。極爲無據。所當嚴處是乎矣。因山在於再明。不可不參酌決放。削職放送爲良如敎。
정조 0년
丙申七月二十四日卯時。上詣殯殿。行朝奠入侍時。左副承旨鄭民始。假注書柳孟養。記注官金鳳顯。記事官朴祐源以次侍立訖。上具衰服。詣中排設廳。視膳行禮。儀註上同。行禮訖。上還廬次。命承史進前。上曰。左右相入侍。左議政金尙喆。右議政鄭存謙進前。上曰。霖雨若是支離。農事誠爲可悶。尙喆曰。今明若開霽。則不至害穀。而因山時。路必泥濘。以是爲慮。尙喆曰。日間聖體。若何。上曰。一樣矣。尙喆曰。王大妃殿氣候。若何。上曰。一向支安矣。尙喆曰。惠慶宮氣候。若何。上曰。近日一樣矣。尙喆曰。臣等以參鞫大臣。不能詳察文案。草草了當。旣已同參鞫坐。則豈可以委官與參鞫。分而論之乎。其踈率之罪一也。惶懍無地。不勝悚蹙。上曰。庭鞫卽是委官之責也。於卿等。豈有可引之事乎。夜已深。氣且疲。老大臣欲爲速速了當。不是異事。存謙曰。雖疲困。莫重鞫獄。豈可歇後。而有徑斃之慮。故急於捧決案。未免率爾。臣誠死罪。上曰。此事於卿等。何必爲嫌。存謙曰。因山迫近。湯劑加意進御。似好矣。上曰。近日則連進湯劑矣。命退去。諸臣以次出。
정조 0년
丙申七月二十四日辰時。上御廬次。同副承旨入侍時。同副承旨兪彦鎬。假注書徐龍輔。記注官金鳳顯。記事官朴祐源以次進伏訖。命書傳敎曰。日月不居。因山奄迫。崩隕之痛。益復靡逮。予之所以粗伸情禮者。卽祭奠一事也。初虞。旣行於山陵。自返虞及再虞。至七虞卒哭。依禮文皆以親祭磨鍊事。分付禮曹。又命書傳敎曰。宣傳官尹相赫。全不事事。奏對不能成樣。殊無擇差之意。都政翌日。欲爲下敎而未果。伊時兵判推考。相當窠。今日政。換差。上曰。承宣出去。庚子甲辰年日記中。登極時賞典前例謄入。命退。承史以次退出。
정조 0년
丙申七月二十四日巳時。上御廬次。藥房入侍時。都承旨洪國榮。假注書徐龍輔。記注官金鳳顯。記事官朴祐源以次進伏訖。命讀政望。上落點。上曰。差備官不足。今日政遷轉代。卽爲差出。出榻敎上曰。藥房提調入侍。賤臣承命而出。與藥房提調徐命善進伏。上曰。提調本職遞免。稍得閒暇乎。命善曰。獲蒙聖恩。近頗閑暇矣。上曰。今番動駕時。提調隨駕。分提調留院乎。命善曰。然矣。上曰。每於動駕時。許多中官及別軍職。皆乘太僕馬。太僕馬。無不足之弊乎。命善曰。每患苟簡矣。上曰。晝茶禮當親祭。陪祭諸臣待令。命退。諸臣以次退出。
정조 0년
丙申七月二十四日午時。晝茶禮陪祭入侍時。同副承旨兪彦鎬。假注書徐龍輔。記注官金鳳顯。記事官朴祐源以次陪進。上自廬次詣殯殿中排設廳。視膳訖。行晝茶禮。儀註上同上還廬次。承史以次退出
정조 0년
丙申七月二十四日午時。上御廬次。左副承旨戶判都廳同爲入侍時。戶曹判書鄭弘淳。都廳李秉模。左副承旨鄭民始。假注書徐龍輔。記注官金鳳顯。記事官朴祐源以次進伏訖。命秉模進前。上曰。泰寧殿東階板位後地形挾窄。無獻官排立之地。都廳看審基地後。從便補築。可也。秉模曰。御齋室處所。早爲稟定。然後可以擧行。以藝文館爲之乎。上曰。唯。秉模先退。上曰。判禁今日開座。可也。弘淳曰。然則同義禁亦爲牌招。同參坐起。似好矣。命書傳敎曰。今日政新除授禁堂。一竝牌招謝恩。今日內開坐時囚。捧供以聞。待判下卽爲決放。命讀李義翊等疏賜批。命書傳敎曰。予則曰近日喉司得人。豈可以些少引義。煩浼於此時乎。右承旨李義翊。右副承旨金鍾秀。一竝推考。更爲牌招。又命書傳敎曰。赦者。小人之幸。當發配之始。旣非非其罪。則纔配旋放。其爲賞罰之乖當。莫此爲甚。今番討逆頒敎文中。雜犯死罪以下添入。該房勿稟之意。知悉。命退。諸臣以次退出。
정조 0년
丙申七月二十四日未時。上御廬次。副提調持湯劑入侍時。都承旨洪國榮。假注書徐龍輔。記注官金鳳顯。記事官朴祐源。醫官方泰輿以次進伏訖。泰輿進湯劑。上進御。命書傳敎曰。聞平壤義州之民。願附轝士者。六十名云。其令該廳充補。俾無遠人空還之弊。又命書傳敎曰。前判義禁蔡濟恭。今番獄事爭難。大臣問郞之所目擊。況因山在明。以先朝眷遇之臣。豈可不參。特爲敍用。在外參贊許遞。其代除授牌招。其令進參執紼之列。又命書傳敎曰。不可事同而飭異。諸禁堂竝敍用。口傳付軍職。命退。承史以次退出。
정조 0년
丙申七月二十四日申時。夕上食陪際入侍時。右承旨李義翊。假注書徐龍輔。記注官金鳳顯。記事官朴祐源以次陪進。上自廬次。詣殯殿中排設廳。視膳訖。行夕上食。儀註上同上還廬次。承史以次退出。
정조 0년
丙申七月二十四日酉時。夕奠陪祭入侍時。左承旨李在簡。假注書徐龍輔。記注官金鳳顯。都廳李秉模以次陪進。上自廬次。詣殯殿中排設廳。視膳訖。行夕奠。儀註上同上還廬次。承史以次進伏訖。命書傳敎曰。卿老且病矣。前後賜卿三椏。亦是爲卿之老。而悶卿之病。庶幾以此調養而蘇健也。卿之日昨按獄之失。亦豈卿一毫有爲賊邊地之意而然乎。亦由於老病之致。予豈不知卿心之無他。三司之迭相發論。眞所謂官師相規也。卿旣於申應顯之疏。怒之以勤攻。則況於因山隔宵。卿將以攝傳玉帛之禮乎。卿須安心勿辭入城事。遣史官傳諭于領議政。命召亦爲傳授。在簡曰。俄者校理趙尙鎭。陳疏而方留院矣。上曰。入之。賤臣承命持入。命在簡讀之。賜批。上曰。山寢屛風。以濟用監所在牧丹屛取用事。分付。出榻敎命退。承史以次退出。
정조 0년
丙申七月二十四日酉時。上御廬次。禮判入侍時。禮曹判書李徽之。都承旨洪國榮。假注書柳孟養。記注官金鳳顯。記事官朴祐源以次進伏訖。上曰。因山日哭從。始於何處。而止於何所耶。徽之對曰。臣未及知之矣。上曰。卿出去。詳問後稟之。禮曹先退。命書傳敎曰。騎郞草記。誤以一竝差出聞之而批下。今聞只以未差代請差云。依草記施行。其餘勿施。命退。諸臣以次出。
정조 0년
都承旨洪國榮齋宿。左承旨李在簡齋直。右承旨李義翊齋宿。左副承旨鄭民始齋宿。右副承旨金鍾秀齋宿。同副承旨兪彦鎬齋直。注書二員未差。假注書柳孟養齋直徐龍輔齋直。事變假注書尹致性仕。
정조 0년
藥房都提調臣鄭存謙。提調臣徐命善。同副承旨兪彦鎬啓曰。日月不居。欑塗將啓。伏惟孝思攀號。益復罔極。伏未審。哀疚之中。聖體。若何。王大妃殿氣候。何如。惠慶宮氣候。何如。臣等不勝憂慮。敢此問安。答藥房曰。知道。大妃殿惠慶宮氣候一樣矣。
정조 0년
大殿王大妃殿惠慶宮中宮殿朝哭後。政院玉堂口傳問安。答曰。罔極。
정조 0년
啓嬪祭啓欑宮別奠罷後。大殿王大妃殿惠慶宮中宮殿。政院玉堂單子問安。答曰。罔極。
정조 0년
大殿王大妃殿惠慶宮中宮殿。藥房口傳問安。答曰。罔極。
정조 0년
祖奠罷後。大殿王大妃殿惠慶宮中宮殿。政院玉堂單子問安。答曰。罔極。
정조 0년
傳于兪彦鎬曰。同副承旨入侍。
정조 0년
都承旨洪國榮啓曰。兵曹判書具善復。依下敎來待矣。傳曰。入侍。
정조 0년
金鍾秀。以兵曹言啓曰。今此大行大王發靷時。右邊捕盜大將李敬懋。以陪往大將。靈轝隨駕矣。限回還間。以左邊捕盜大將張志恒。姑爲兼察。何如。傳曰。允。
정조 0년
金鍾秀啓曰。右邊捕盜大將李敬懋。以陪往大將。明當出去矣。所授命召及大將牌傳令牌。來請還納。何以爲之。敢稟。答曰。仍佩往來。
정조 0년
又啓曰。因兵曹草記。左邊捕盜大將張志恒。右邊捕盜大將兼察事。允下矣。左邊捕盜大將張志恒。卽爲牌招。使之聽傳敎。何如。傳曰。允。
정조 0년
傳于金鍾秀曰。雖在哀遑中。紀律不可不嚴。挾輦將及先後廂。各別申飭。俾無紛擾雜亂之弊。且挾輦衛內。與禁中同。尤當後肅。標信外。雖一人。毋得闌入事。一體分付于各該營門。
정조 0년
傳于兪彦鎬曰。玉堂上疏入之。待批下。其令進參各差備。
정조 0년
金鍾秀啓曰。今七月二十六日大行大王發靷敎是時。及二十八日返虞擧動敎是時。守宮加出。假注書望。以卜台衡爲假注書。
정조 0년
洪國榮啓曰。二十六日大轝到晝停問安。到山陵問安。二十七日到山陵翌日問安。大轝上山陵。下玄宮時問安。承旨四員。當爲進去。何承旨進去乎。敢稟。答曰。晝停及到山陵問安。同副進去。翌日朝問安及上山陵下玄宮時問安。左副進去。今番三日經夜。與庚子有異。二十八日返虞前。當有問安。右副進去。
정조 0년
傳于兪彦鎬曰。差備中官。不爲趨蹌。承傳色中官推考。
정조 0년
洪國榮。以山陵都監京郞廳。以摠護使言啓曰。本都監堂上韓光會。時無職名。令該曹。口傳付軍職。何如。傳曰。允。
정조 0년
兵曹口傳政事。副司直韓光會。
정조 0년
洪國榮啓曰。明日大駕入幕次後。王大妃殿惠慶宮問安。承旨當爲進去。何承旨進去乎。敢稟。答曰。右承旨進去。
정조 0년
李在簡。以魂殿都監郞廳。以摠護使意啓曰。孝明殿祭器。以修理之役。姑未報畢。不得依例傳授於本殿參奉矣。今則因山迫近。參奉多有擧行之事。祭器爲先傳授參奉。自今日爲始。入省記直宿之意。敢啓。答曰。知道。
정조 0년
金鍾秀。以兵曹言啓曰。卽接北所衛將牒報。則元武門外西邊宮墻二間許。因雨頹落云。依例令紫門監。爲先把子圍排。急速修築。而西營入直砲手十五名除出。限修築間。各別守直之意。敢啓。答曰。知道。
정조 0년
金鍾秀。以御營廳言啓曰。興元門北邊宮墻頹毁處。今已畢築。把守軍撤罷。還爲入直之意。敢啓。答曰。知道。
정조 0년
金鍾秀。以御營廳言啓曰。興元門北邊宮墻五間許頹落處。限修築間把守事。自兵曹草記矣。北二營入直鄕軍二十名除出。修築間。晝夜輪回守直之意。敢啓。答曰。知道。
정조 0년
李在簡。以義禁府言啓曰。明日大行大王發靷時。大轝考喧都事神輦考喧都事淸道都事及大駕各差備都事本部入直都事。合十四員。當爲分差。而無以備數。假都事四員。令該曹依例差出。以爲分排之地。何如。。答曰。允。
정조 0년
金鍾秀。以訓鍊都監言啓曰。因兵曹草記。元武門西邊宮墻二間許頹落。西營軍十五名除出。守直事。允下矣。西營入直軍只是二十名。故今此把守。無以推移。砲手二十名。依例添入。使之守直。而畢築後還罷之意。敢啓。答曰。知道。
정조 0년
金鍾秀。以兵曹言啓曰。卽接北所衛將牒報。則武德門西邊宮墻一間許。今日因雨頹落云。令紫門監。爲先把子圍排。急速修築。而西營入直砲手十名除出。限修築間各別守直之意。敢啓。答曰。知道。
정조 0년
副校理臣李儒慶。修撰臣朴天衡。副修撰臣沈豐之等箚曰。伏以臣等。卽伏承三司合啓批旨。辭敎縷縷。誨諭備至。臣等始焉惶蹙。繼之以抑塞。不知所以仰對也。臣等雖甚愚迷。豈不知聖心攸在。而第伏念法者。祖宗之法也。非殿下所得以低仰者也。惟彼麟謙兩賊之未施顯戮。已是失刑之大者。況此孥籍之典。係是應行之律。而猶且靳持。筵席之敎。合辭之批。明示聖意。至欲停啓。噫。此而停啓。此而屈法。則其可曰國有法而國有臣乎。今奉聖敎。有曰義理之分。忠逆所係。予亦知其可嚴而不可寬也。殿下旣知其義理之可嚴而治逆之不可寬。則何不亟從臣等之請。而若是靳兪。徒損國體乎。臣等所守者法也。雖承前後丁寧之敎。而決不敢爲奉承之計。惟有惶霣。恭俟重誅而已。取進止。答曰。省疏具悉。昨已諭。爾其勿辭察職。
정조 0년
丙申七月二十五日辰時。朝上食陪祭入侍時。都承旨洪國榮。左承旨李在簡。右承旨李義翊。左副承旨鄭民始。右副承旨金鍾秀。假注書徐龍輔。記事官卜台鎭朴祐源。都廳李秉模。以次陪進。上自廬次。詣殯殿中排設廳。視膳訖。行朝上食。儀註上同上還廬次。國榮曰。同義禁李𡊠。訓鍊都正李敬懋。刑曹佐郞鄭昌期。旣呈肅拜單子。未及入來。事體誠極未安。推考警責。何如。上曰。依爲之。出擧條命退。承史以次退出。
정조 0년
丙申七月二十五日巳時。上御廬次。兵判都承旨同爲入侍時。兵曹判書具善復。都承旨洪國榮。假注書徐龍輔。記事官卜台鎭朴祐源。以次進伏訖。上曰。雨勢快霽。誠爲萬幸。善復曰。然矣。上曰。道路。何如。善復曰。極甚泥濘矣。上曰。丁丑因山隨轝時。軍兵同牌擧行。故靈轝後。大駕仍爲隨轝。而今番則當以各牌擧行。靈轝後廂排。大駕先厢乎。善復曰。方以此擧行矣。國榮曰。昨日兵判入侍命下之後。仍不入來。實緣下吏之初不傳報。而事體則未安。推考。何如。上曰。依爲之。出擧條國榮曰。俄者李𡊠等。旣以推考。而旣呈肅單。使之肅拜。何如。上曰。依爲之。善復先退。上曰。領相入侍。賤臣承命而出。與領議政金陽澤進伏。陽澤曰。日月迅邁。大行大王因山隔日。臣民呼痛。曷有其極。溽暑比甚。聖體。若何。上曰。今當此時。罔極之慟。尙何盡言。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。陽澤曰。臣罪。臣實自知。走伏江郊。鈇鉞是俟。不惟不賜之重勘。敦諭乃下。辭意鄭重。此時臣分。惟以一哭於山陵爲重。不敢言私。冒沒入來。而臣罪至此尤大矣。乞被重勘。上曰。此不過老病之致。予豈不知卿心哉。勿復過引焉。陽澤曰。惟彼翔雲。陰譎叵測。具萬古所無之凶肚逆腸。國家之賊。卽是臣子之讐也。臣豈一毫營護而然哉。莫非臣昏謬愚迷之罪。惟願速被重勘矣。上曰。所引太過矣。何必如是。卿其安心焉。命退。諸臣以次退出。
정조 0년
丙申七月二十五日午時。晝茶禮陪祭入侍時。都承旨洪國榮。左承旨李在簡。右承旨李義翊。左副承旨鄭民始。右副承旨金鍾秀。同副承旨兪彦鎬。假注書柳孟養徐龍輔。記事官卜台鎭朴祐源。都廳李秉模。以次陪進。上自廬次。詣殯殿中排設廳。視膳訖。行晝茶禮。儀註上同上還廬次。上曰。摠護使都監堂郞入侍。賤臣承命而出。與摠護使金尙喆。國葬都監堂上蔡濟恭李徽之李重祜。都廳徐有防進伏。上曰。虞主奉安時刻。何時乎。尙喆曰。丁丑年則祖奠後。仍卽奉安矣。上曰。依丁丑年例擧行。上曰。摠護使以下。遺衣及銘旌。更爲奉審。先朝冊寶。方奉於殯殿。而其年條。或有相錯處。摠護使以下。奉審後詳細序次。尙喆曰。冊寶奉安於要彩轝後。勢將經夜。都監郞廳一員。別省記守直乎。上曰。依爲之。國榮曰。馬兵信旗。當設於義洞洞口。而幕次太近。何以爲之乎。該大將不得入侍。故敢此仰達矣。上曰。幕次。從便爲之事。分付。上入殯殿。摠護使以下隨入。命奉出冊寶。奉審後命都廳。書其年條表之。上還廬次。諸臣以次退出。
정조 0년
丙申七月二十五日未時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官方泰輿。以次進伏訖。泰輿奉湯劑進前。上進御。命讀各道啓本訖。命退。諸臣以次出。
정조 0년
丙申七月二十五日申時。夕上食陪祭入侍時。都承旨洪國榮。左承旨李在簡。右承旨李義翊。左副承旨鄭民始。右副承旨金鍾秀。同副承旨兪彦鎬。假注書柳孟養徐龍輔。記事官卜台鎭朴祐源。都廳李秉模。以次陪進。上自廬次。詣殯殿中排設廳。視膳訖。行夕上食。儀註上同上還廬次。承史以次退出。
정조 0년
丙申七月二十五日酉時。夕奠陪祭入侍時。都承旨洪國榮。左承旨李在簡。右承旨李義翊。左副承旨鄭民始。右副承旨金鍾秀。同副承旨兪彦鎬。假注書柳孟養徐龍輔。記事官卜台鎭朴祐源。以次陪進。上自廬次。詣殯殿中排設廳。視膳訖。行夕奠。儀註上同上還廬次。承史以次退出。
정조 0년
都承旨洪國榮藥院直。左承旨李在簡大轝陪從。右承旨李義翊大轝陪從。左副承旨鄭民始奉命在於陵所。右副承旨金鍾秀坐直。同副承旨兪彦鎬坐直。注書二員未差。假注書柳孟養大轝陪從徐龍輔藥院直。事變假注書尹致性仕直。
정조 0년
上在慶熙宮。停常參經筵。
정조 0년
王大妃殿惠慶宮。遣承旨問安。答曰。罔極。
정조 0년
還宮後。大殿王大妃殿惠慶宮中宮殿政院玉堂單子問安。答曰。罔極。
정조 0년
傳于鍾秀曰。宣傳官一員待命。
정조 0년
傳于國榮曰。宣傳官一員。馳詣山陵。奉審以來。騎馬一匹立之。
정조 0년
傳于鍾秀曰。二十八日動駕時刻。以卯正進定。
정조 0년
丙申七月二十六日寅時。發靷陪從入侍時。都承旨洪國榮。右承旨李義翊。左副承旨鄭民始。右副承旨金鍾秀。同副承旨兪彦鎬。假注書徐龍輔。記事官卜台鎭朴祐源。都廳李秉模以次侍立。上具衰服。詣殯殿板位。上俯伏哭。在位者皆哭。摠護使。都監堂郞以下。入殯殿。奉梓宮。就輪轝上。進發。上俯伏興哭從。在位者皆哭從。詣崇政門外。奉梓宮就大轝進發。上乘轎詣興化門外。上曰。騎馬一匹立之。宣傳官一員。進詣大轝行到所以來。出榻敎上曰。夜色尙爛。各門卽爲還閉。雜人各別嚴禁事。分付兵曹。鍾秀曰。巡將納牌之際。突入衛內。事極駭然。當該巡將及衛將部將。俱不可無警責之道。而臣則請推之外。無可施之罰。何以爲之乎。上曰。回駕後更稟。可也。上進發詣太廟前路。上降轎。過太廟。乘轎詣興仁之門。鍾秀進前曰。莫重駕轎馬。連以欠馴者待令。事極駭然。當該提調大臣外。從重推考。當該郞廳。本院請推之外。無可施之罰。何以爲之。上曰。提調置之。郞廳推考。出擧條上詣路祭所。下轎入幕次。諸臣以次退出。
정조 0년
丙申七月二十六日卯時。上詣路祭所。辭神輦入侍時。都承旨洪國榮。右承旨李義翊。左副承旨鄭民始。右副承旨金鍾秀。同副承旨兪彦鎬。假注書徐龍輔。記事官卜台鎭朴祐源以次侍立訖。上具衰服。出幕次。就板位。上西向立。贊儀讀笏記。左通禮啓請跪俯伏哭。上俯伏哭。在位者皆哭。神轝到路祭所。左通禮啓請止哭。興四拜。興平身。上止哭四拜。復俯伏哭。神轝離路祭所進發。上入幕次。諸臣以次退出。
정조 0년
丙申七月二十六日辰時。還宮擧動入侍時。都承旨洪國榮。右承旨李義翊。左副承旨鄭民始。右副承旨金鍾秀。同副承旨兪彦鎬。假注書徐龍輔。記事官卜台鎭朴祐源以次陪從。上具衰服。出幕次乘轎。由興仁之門。詣太廟前路。下轎。過太廟。乘轎入興化門。詣廣達門下轎。乘輿入興泰門。諸臣以次退出。
정조 0년
丙申七月二十六日巳時。上御尊賢閣。禮房承旨入侍時。都承旨洪國榮。假注書徐龍輔。記事官卜台鎭朴祐源以次進伏訖。上曰。宣傳官一員入侍。賤臣承命而出。與宣傳官李尙訥進伏。上曰。汝馳詣山陵。靈轝到陵所事。卽爲還奏。可也。尙訥承命退出。上曰。靈轝似到晝停所乎。國榮曰。晝停所。似已得達矣。上曰。道路泥濘。極爲關心。國榮曰。然矣。上曰。藥房提調入侍。賤臣承命而出。與藥房提調徐命善進伏。上曰。明日有本院問安乎。命善曰。然矣。上曰。今日提調。亦爲省記乎。命善曰。然矣。國榮曰。朝水剌。已爲進御乎。上曰。姑不進御矣。命善曰。湯劑。差晩後煎入乎。上曰。唯。命退。諸臣以次退出。
정조 0년
丙申七月二十六日未時。上御尊賢閣。都承旨持湯劑入侍時。都承旨洪國榮。假注書徐龍輔。記事官卜台鎭朴祐源。醫官慶絢以次進伏訖。絢進湯劑。上進御。上曰。同副承旨。雖暮。今日當入來。政院省記。以右副承旨同副承旨爲之。廳注書。爲藥院省記。事變注書。爲政院省記。命書傳敎曰。明日當自內望哭。侍衛置之。上曰。泰寧殿補階之役。幾何爲之云耶。國榮曰。今方築石爲之云矣。上曰。武藝別監。屢朔露處於廬次門外。不可無軫念之道。國榮曰。然矣。命書傳敎曰。武藝別監。廬次門外五朔露處。宜有軫念之道。木二同。令兵曹分給左右番。命退。承史以次退出。
정조 0년
丙申七月二十六日酉時。上御尊賢閣。右副承旨入侍時。右副承旨金鍾秀。假注書徐龍輔。記事官卜台鎭朴祐源以次進伏訖。命書傳敎曰。朝辭神轝。回來舊殿。觸目廓然。更無憑依。予懷罔極。如不欲生。旣不得隨詣山陵。躬將玉帛之薦。山陵諸事。悉畀敦匠之臣。其所致誠而致愼。固不待予敎。而成殯後抵返虞。尙餘三日。祀奠之禮。衛護之節。十分惕念。以體予莫逮之慟事。下諭于摠護使。命讀香室受押單子。命書傳敎曰。此是返虞後當行之祭也。不必預爲親押。二十八日動駕時。當親押。以此擧行。鍾秀曰。曉者巡將及衛將部將。有更爲稟達之敎矣。何以爲之乎。上曰。當該巡將。從重推考。當該衛將。從重推考。部將拿處。出榻敎上曰。同副承旨入侍。賤臣承命而出。與同副承旨兪彦鎬進伏。彦鎬曰。臣敬奉聖敎。馳詣陵所。問安靈轝。平安得達矣。上曰。道泥。何如。彦鎬曰。路泥。甚矣。上曰。轝士軍兵。得無傷病者乎。彦鎬曰。俱無傷病矣。上曰。都承旨入侍。魂殿都監。都廳入侍。賤臣承命而出。與都承旨洪國榮。魂殿都監都廳李秉模進伏。鍾秀彦鎬先退。上曰。役事。可趁明日望哭前造訖否。秉模曰。明早似可訖役矣。上曰。內哭臨廳役事。亦已訖役否。秉模曰。幾盡爲之矣。上曰。御齋室。亦已始役乎。秉模曰。亦方修補矣。命退。諸臣以次退出。
정조 0년
都承旨洪國榮藥院直。左承旨李在簡大轝陪從。右承旨李義翊大轝陪從。左副承旨鄭民始坐直。右副承旨金鍾秀陵所問安進去。同副承旨兪彦鎬坐直。注書二員未差。假注書柳孟養大轝陪從徐龍輔藥院直。事變假注書尹致性仕直。
정조 0년
大殿王大妃殿惠慶宮中宮殿。政院玉堂口傳問安。答曰。罔極。
정조 0년
藥房提調臣徐命善。副提調臣洪國榮啓曰。日屆因封。攀慕冞切。伏未審夜來。聖體。若何。昨日勞動之餘。不瑕有傷損之節。王大妃殿哀痛中氣候。若何。惠慶宮氣候。亦何如。臣等今日。率諸御醫趁早入診。詳察聖候爲宜。臣等不任區區憂慮。敢此問安。竝爲仰稟。以承傳色口傳下敎曰。入侍。
정조 0년
大殿王大妃殿惠慶宮中宮殿泰寧殿。下玄宮望哭罷後。政院玉堂單子問安。答曰。罔極。
정조 0년
大殿王大妃殿中宮殿泰寧殿。下玄宮望哭後。朝廷二品以上六曹堂上兩司長官宗班單子問安。答曰。罔極。
정조 0년
傳于鍾秀曰。吏曹堂上入侍。
정조 0년
彦鎬啓曰。吏曹參判徐浩修。依下敎來待矣。傳曰。入侍。
정조 0년
傳于彦鎬曰。右副承旨入侍。
정조 0년
傳于鍾秀曰。騎馬一匹立之。宣傳官一員待命。
정조 0년
鍾秀。以御營廳言啓曰。興元門北邊宮墻頹毁處。今已畢築。把守軍撤罷。還爲入直之意。敢啓。傳曰。知道。
정조 0년
丙申七月二十七日卯時。上御尊賢閣。藥房入侍時。提調徐命善。副提調洪國榮。假注書徐龍輔。記事官卜台鎭朴祐源。醫官方泰興慶絢吳道炯徐命緯以次進伏訖。命善曰。曉夜勞動。回來經宿。聖體。若何。上曰。一樣。命善曰。寢睡水剌之節。若何。上曰。一樣。命善曰。今日卽日次。且是勞動之餘。令醫官診候乎。上曰。氣一樣。不必診候矣。醫官先退。上曰。昨日轎馬。何爲欠馴。命善曰。昨日駕轎馬。不免欠馴。惶恐惶恐矣。國榮曰。聞常時調習。此馬甚好。而昨日則以其緩行。故致然云矣。上曰。轝士從事官入侍。賤臣承命而出。與轝士從事官吳載濬進伏。上曰。昨日轝士軍。無傷病者乎。載濬曰。無一人傷病者矣。上曰。此從事官。誰家人也。國榮曰。吳爀之子矣。命從事官先退。上曰。泰寧殿補階之役。催促爲之事。承宣分付。命退。諸臣以次退出。
정조 0년
丙申七月二十七日午時。上御尊賢閣。右副承旨入侍時。右副承旨金鍾秀。假注書徐龍輔。記事官卜台鎭朴祐源以次進伏訖。命書傳敎曰。明日祗迎後。隨詣入齋殿行虞祭後。回來。自三虞至卒哭。皆親押於前一日。親押處所。崇政殿月臺。如禮爲之。親押後當齋宿齊殿。出還宮當由興泰門。皆依此擧行。每於朝上食前。詣齋殿。時刻。照此磨鍊事。分付儀曹。又命書傳敎曰。禁旅之逐日經夜。可悶。自三虞至卒哭。侍衛禁軍。只一一番磨鍊於節目事。分付兵曹。上曰。魂殿都監都廳入侍。賤臣承命而出。與魂殿都監都廳李秉模進伏。上曰。補階。無未及之慮耶。秉模曰。今幾畢役。似可及於望哭前矣。上曰。都廳出去。斯速擧行。秉模先退。上曰。承宣進詣山陵問安後。屢次祭奠。各別致謹事。申飭。諸般擧行。連續狀啓事。傳諭于摠護使。命退。承史以次退出。
정조 0년
丙申七月二十七日未時。上御尊賢閣。都承旨入侍時。都承旨洪國榮。假注書徐龍輔。記事官卜台鎭朴祐源以次進伏訖。命書傳敎曰。若開政。則必將未及。司諫李顯永。執義除授。其令除謝恩。卽爲進去。上曰。此傳敎。以撥馬。卽爲分付於新除授執義及摠護使。上曰。初虞祭及安陵祭獻官單子。何尙不修入也。知入。賤臣承命而出。還奏曰。問于吏曹祭享色吏。則自前祭享。無獻官單子書入之例云矣。上曰。豈有是理。其所擧行。極爲駭然。命書傳敎曰。初虞及安陵祭時刻不遠。而獻官單子。尙不修入。再虞亦在明日。而亞獻官以下單子。亦不書啓。事極曚然。當該吏曹堂上。推考。上曰。望哭時刻如近。承史詣閤。可也。命退。承史以次退出。
정조 0년
丙申七月二十七日酉時。上詣泰寧殿。下玄宮望哭陪從入侍時。都承旨洪國榮。同副承旨兪彦鎬。假注書徐龍輔。事變假注書尹致性。記事官卜台鎭朴祐源以次侍立。上具衰服。自尊賢閣。乘輿出金耀門。由資政殿。詣泰寧殿。降輿詣南行閣。上曰。吏曹參判入侍。致性承命而出。與吏曹參判徐浩修進伏。上曰。獻官單子。何其稽忽擧行。浩修曰。例當於申時入啓。故然矣。上曰。封閉官。可無未及之慮耶。浩修曰。司諫。例當爲預差。而陞實單子往來之際。易致遲滯。而幸而自上特除。似無未及之慮。實爲萬幸矣。命書傳敎曰。今日不可開政。封鎖官旣已變通。政命。置之。命吏參先退。上曰。都廳入侍。賤臣承命而出。與都廳李秉模進伏。上曰。御齋室。幾許修補。秉模曰。今方塗壁。明日則似可訖役矣。命書傳敎曰。御齋室。以藝文館爲之。香室齊宿時。政院藥房諸臣。當近處直宿。依此知悉。香室。仍接前處事。分付。又命書傳敎曰。今則殯殿處所。旣已移接。禁軍以下其他番處。除標信依例入番事。分付。秉模先退。中官進。望哭正時。上詣泰寧殿東階板位上。北向立。贊儀讀笏記。左通禮啓請跪俯哭。上俯伏哭。在位者皆哭。左通禮啓請止哭。興平身。上止哭四拜。乘輿還尊賢閣。諸臣以次退出。
정조 0년
丙申七月二十七日酉時。上御尊賢閣。副提調持湯劑入侍時。都承旨洪國榮。假注書徐龍輔。記事官卜台鎭朴祐源。醫官慶絢以次進伏訖。絢進湯劑。上進御。命書傳敎曰。五朔廬次。勤勞不些。長番中官十三人。各紬木一疋。出入番中官六人。各木布一疋。假官中官一人。紬一疋。司謁太命喆金壽完林興大。司鑰尹東瑀姜世重金啓泓。各木布一疋。大殿別監大殿水剌間員役。各木一疋賜給。今此賞格。特出省減之意。若如古例。則各殿下屬。必當冒受倍蓗。令該郞。親執擧行後草記事。分付。又命書傳敎曰。因知申直宿。禮房書吏。五朔待令於廬次門外。宜示軫念。與內局待令書員。米布題給。都使令一體題給。勿出朝報上曰。駕後張忠賢。今日奉命。山陵往返甚遄。不可無激勵之道。國榮曰。復命。極爲神速矣。命書傳敎曰。駕後禁軍張志賢。持山陵狀啓。往返甚速。宜有激勵之道。邊將承傳。以勵他禁旅。勿出朝報命退。承史以次退出。
정조 0년
都承旨洪國榮藥院直。左承旨李義翊坐。右承旨鄭民始坐。左副承旨金鍾秀坐直。右副承旨兪彦鎬坐直。同副承旨徐有防未肅拜。注書二員未差。假注書柳孟養藥院直徐龍輔仕直。事變假注書尹致性仕。
정조 0년
下直。淸州牧使李堉。泰安郡守柳榮鎭。旌義縣監許。平澤縣監兪漢膺。淸道郡守鄭持淳。中和府使李得永。仁川府使金熙。
정조 0년
王大妃殿惠慶宮。遣承旨口傳問安。答曰。罔極。
정조 0년
擧動還宮後。大殿王大妃殿惠慶宮中宮殿。政院玉堂單子問安。答曰。罔極。
정조 0년
再虞祭行禮後。大殿王大妃殿惠慶宮中宮殿。政院玉堂單子問安。答曰。罔極。
정조 0년
記事官崔禧延書啓。臣敬奉聖旨。馳往傳諭于議政府右議政鄭存謙處。則以爲三虞親祭時亞終獻。不以大臣塡差。致勤飭敎。史官臨宣。臣惶恐隕越。不知所措。臣等雖甚無似。亦具秉彝。方當親祼虞祭之日。其欲自效於對越之地者。豈後於人。而第臣等有區區危蹙之情。首席所遭。事係鞫案。而三司公議。有非尋常勤攻。臣等忝叨承弼之任。同參按鞫之列。則凡有罪責。固無異同。豈可專諉委官。自處以無故者哉。啓殯拭巾之任。因山覆土之役。揆以義分。不敢不膺命。而若夫夤緣事會。淟涊盤礴。非計之所敢出也。況臣職兼保護。今於竝直之日。亦不敢晏然直宿。尤增悚惶。此豈臣可已不已者。而嚴廬哀疚之中。致速嚴敎。伏地戰恐。惟竢威命云矣。敢啓。答曰。知道。
정조 0년
記事官崔禧延書啓。臣敬奉聖旨。馳往傳諭于議政府左議政金尙喆處。則以爲卽者史官。來宣傳敎。以臣等不爲差祭。下敎截嚴。臣於此誠不勝萬萬悚懍之至。方當虞卒連行。聖躬親勞之時。在臣等道理。曷敢不自效於駿奔之列。而領相所遭。卽鞫案事也。三司公議之地。聲罪至嚴。勘律不輕。臣等以同參之人。諉之於委官。而有若無故者。寧有如許處義乎。因山終事之地。係是莫重之禮。雖以領相之情勢。亦不敢進。則如臣之身帶摠護者。尤未暇自恤於一身去就。至參今日之陪祭。而夤緣冒沒。不惟有傷私義。亦恐反損國體。方與右相。欲上引罪之箚。冀蒙聖明之處分。若臣等自處之道。雖不得不然。嚴廬哀疚之中。貽惱聖心。致速嚴敎。臣分都虧。威譴是竢云矣。敢啓。答曰。知道。
정조 0년
傳于兪彦鎬曰。侍衛軍兵雨具。
정조 0년
傳于兪彦鎬曰。還宮時。以諸司預備擧行。
정조 0년
傳于徐有防曰。今日藥房問安。勿爲之。
정조 0년
傳于兪彦鎬曰。都廳入侍。
정조 0년
兪彦鎬曰。都廳李秉模。依下敎來待矣。
정조 0년
傳于兪彦鎬曰。同副承旨與都廳入侍。
정조 0년
傳于兪彦鎬曰。承旨房仍。
정조 0년
兪彦鎬。以御營廳言啓曰。興仁門啓閾礴石掘去處。今已還爲塡補。把守軍撤罷之意。敢啓。答曰。知道。
정조 0년
兵曹口傳政事。田佐顯爲宣傳官。
정조 0년
兪彦鎬。以吏曹言啓曰。鎖閉官李顯永。山陵都監都廳李義鳳。加資事。命下矣。雖已資窮。俱未經準職。何以爲之。敢稟。傳曰。前例知入。
정조 0년
有政。吏批。判書李重祜牌不進。參判徐浩修式暇。參議李秉鼎進。右副承旨兪彦鎬進。吏批啓曰。判書李重祜牌不進。參判徐浩修式暇。小臣獨政未安。何以爲之。敢稟。傳曰。只出緊任。徐有防爲承旨。李獻慶爲司諫。田泰祥爲監察。左參贊蔡濟恭今加輔國。吏曹判書李重祜。行副司直金漢耆。副司直黃景源。已上今加崇政。漢城判尹鄭尙淳。禮曹判書李徽之。右參贊尹東暹。已上今加正憲。刑曹參判尹得養。漢城右尹徐有隣。已上今加嘉義。左令公李在簡。今加嘉善。副司果李普溫。副司果徐有防。已上今加通政。安春君烿今加綏德。前僉使李宅齡。今加嘉善加資事。承傳。守僕朴昌彦。今超通政。內官李漢謙。今加崇祿。丁致寬趙相藺。已上今加通政加資事。承傳。
정조 0년
兵批。行判書具善復病。參判鄭好仁病。參議柳薰進。參知洪秉纘侍衛進去。右副承旨兪彦鎬進。副司直李在簡。敎鍊官朴麟瑞。內禁衛申英。閑良玄德昌。以上別看役。今加折衝加資事。承傳。